钦定古今图书集成/明伦汇编/闺媛典/第005卷 > 《定情诗》繁钦
## 钦定古今图书集成/明伦汇编/闺媛典/第005卷 > 《定情诗》繁钦

我出东门游，邂逅承清尘。思君即幽房，侍寝执衣巾。
时无《桑中》契，迫此路侧人。我既媚君姿，君亦悦我颜。
“何以致拳拳，绾臂双金环。何以致殷勤，约指一双银。
何以致区区，耳中双明珠。何以致叩叩，香囊系肘后。”
“何以致契阔，绕腕双跳脱。何以结恩情，美玉缀罗缨。
何以结中心，素缕连双鍼，何以结相投，金薄画搔头。”
何以慰别离？耳后玳瑁钗，何以答欢悦？纨素三条裾。
何以结愁悲？白绢双中衣。与我期何所？乃期东山隅。
日旰兮不来，谷风吹我襦。远望无所见，涕泣起踟蹰。
与我期何所？乃期山南阳。日中兮不来，飘风吹我裳。
逍遥莫谁睹，望君愁我肠。与我期何所？乃期西山侧。
日夕兮不来，踯躅长叹息。远望凉风至，俯仰正衣服。
与我期何所，乃期山北岑。日暮兮不来，凄风吹我襟。
望君不能坐，悲苦愁我心。爱身以何为，惜我华色时。
中情既款款，然后克密期。褰衣蹑茂草，谓君不我欺。
厕此丑陋质，徙倚无所之。自伤失所欲，泪下如连丝。